**«Салым салуның гадиләштерелгән системасын кулланучы салым түләүчеләр өчен дифференциацияләнгән салым ставкаларын билгеләү турында» Татарстан Республикасы Законына үзгәрешләр кертү хакында»**

**Татарстан Республикасы закон проектына**

**АҢЛАТМА**

Россия Федерациясе Салым кодексының 34620 статьясының 1 һәм 2 пунктлары нигезендә Россия Федерациясе субъектлары законнары белән салым салуның гадиләштерелгән системасын кулланучы салым түләүчеләрнең аерым категорияләре өчен түбәнәйтелгән салым ставкалары билгеләнергә мөмкин.

«Салым салуның гадиләштерелгән системасын кулланучы салым түләүчеләр өчен дифференциацияләнгән салым ставкаларын билгеләү турында» Татарстан Республикасы Законына үзгәрешләр кертү хакында» Татарстан Республикасы закон проекты (алга таба – закон проекты) белән салым түләүчеләр - югары технологияләр өлкәсендә технопарк белән инновацион эшчәнлек турында килешү төзегән һәм югары технологияләр өлкәсендә технопарк резидентлары реестрына кертелгән югары технологияләр өлкәсендә технопарк резидентлары өчен түбәнәйтелгән салым ставкаларын билгеләү тәкъдим ителә.

Салым салуның гадиләштерелгән системасы буенча максималь түбәнәйтелгән салым ставкасын куллану хокукы салым салуның гадиләштерелгән системасын кулланучы салым түләүчеләргә бирелә, салым түләүченең тиешле хисап (салым) чоры өчен кеременең кимендә 90 процентын Икътисадый эшчәнлек төрләре гомумроссия классификаторының 62 «Компьютер программаларын әзерләү, шушы өлкәдә консультация хезмәтләре күрсәтү һәм башка хезмәт күрсәтүләр» һәм
63 «Мәгълүмати технологияләр өлкәсендә эшчәнлек» кодларына туры килә торган икътисадый эшчәнлек төрләрен гамәлгә ашырудан алынган керем тәшкил иткән очракта, 1 процент күләмендә – әгәр дә салым салу объекты булып керемнәр торса, 5 процент күләмендә – салым салу объекты булып чыгымнар күләменә киметелгән керемнәр торса.

Закон проекты тарафыннан тәкъдим ителә торган үзгәрешләр Россия Федерациясенең башка субъектларыннан Татарстан Республикасына мәгълүмати технологияләр өлкәсендә яңа компанияләр җәлеп итүгә, Татарстан Республикасында кече һәм урта бизнес компанияләренең тормышка сәләтлелегенең тотрыклы дәрәҗәсен саклауга, тулаем республиканың инвестицион җәлеп итүчәнлеген арттыруга юнәлдерелгән.

Әлеге максатларга салым салуның гадиләштерелгән системасын куллануга бәйле рәвештә салым ташламасына ия булган һәм мәгълүмати технологияләр өлкәсендә икътисадый эшчәнлек төрләрен гамәлгә ашыручы салым түләүчеләр – оешмалар һәм шәхси эшмәкәрләр исемлеген киңәйтү юлы белән ирешергә мөмкин.

Бүгенге көндә республикада «Керем» салым салуның гадиләштерелгән системасы ставкасы гадәти режимда максималь 6%, ә «Керем минус чыгым» салым салуның гадиләштерелгән системасы ставкасы – 10% тәшкил итә.

Башка төбәкләр тенденциясе шунда ки, анда салым салуның гадиләштерелгән системасын кулланучы ИТ-тармак оешмалары өчен салым преференцияләре кертелгән инде.

Аерым алганда, Башкортстан Республикасы һәм Ульяновск өлкәсе барлык
ИТ-компанияләр өчен дә агымдагы елның апрель һәм май айларында ташламалар (1%) кертте.

Технопарк резидентлары өчен салым салуның гадиләштерелгән системасын Пермь крае (2%), Мордовия Республикасы (5%), Новгород өлкәсе (2%), Төмән өлкәсе (5%), Кемерово өлкәсе (5%), Удмурт республикасы (5%) кебек төбәкләр кертте.

Күрше регионнарның бу тәҗрибәне кертүләрен исәпкә алып, Татарстан Республикасыннан салым преференцияләре булган регионнарга бизнес-миграция куркынычы туа. Мондый хәл ИТ-индустриягә ярдәм итү өлкәсендә алдынгы регионнарның берсе булган Татарстан Республикасы статусында тискәре чагылыш табарга мөмкин.

Кыска сроклы перспективада салым преференцияләре биргәндә төшеп калучы табышларның артуына бәйле рискларга карамастан, тәкъдим ителгән ярдәм чарасы озак вакытка исәпләнгән перспективада салым керемнәрен саклап калуга һәм арттыруга, эш урыннарын саклап калуга, яшь ИТ-компанияләрнең яшәп калуына ярдәм итәчәк һәм бизнес-предприятиеләрнең лояльрәк салым шартларын тәкъдим итүче башка регионнарга китүенә киртә булачак.

Закон проекты белән 2021 елның 1 гыйнварыннан 2023 елның 31 декабренә кадәр ташламалы салым ставкаларын билгеләү күздә тотыла.